Tuinier vas oor verkragting van 14-jarigeArgieffoto Kheswa “Suna” Motsamai (39) het vlugtig in die hof verskyn op aanklagte van verkragting en aanranding en die saak is uitgestel. Lt. Zweli Mohobeleli, woordvoerder van die polisie, het gesê Motsamai is Saterdag in Dundee, KwaZulu-Natal, in hegtenis geneem nadat hy vir meer as ŉ maand op die vlug was. Die polisie het Motsamai sedert 1 April gesoek nadat hy na bewering die meisie en haar sewejarige boetie met ŉ skêr gedreig het. Albei kinders is erg aangerand en vasgebind, waarna die meisie verkrag is. Motsamai het na bewering met vier selfone en ŉ skootrekenaar gevlug. Mohobeleli het ŉ beroep gedoen op werkgewers om seker te maak dat hulle ŉ rekord van mense in hul diens se persoonlike besonderhede het in geval van nood of as ŉ misdaad gepleeg word. “Basiese inligting oor huishulpe en tuiniers kan baie help om misdaadsake op te los,” het hy gesê.